ΓΡΑΠΤΗ ΕΡΩΤΗΣΗ E-2652/97 υποβολή: Giacomo Santini (UPE), Claudio Azzolini (UPE) και Guido Viceconte (UPE) προς την Επιτροπή (1η Σεπτεμβρίου 1997)

Θέμα: Αθέτηση οικονομικών υποχρεώσεων από τον Συνεταιρισμό UNIONCOOP σε ό,τι αφορά την εκτέλεση του Πολυταμειακού Επιχειρησιακού Προγράμματος «Στόχος 1»

Εδώ και αρκετό καιρό, πολλές αγροτικές εκμεταλλεύσεις στη Νότιο Ιταλία βρίσκονται σε ιδιαίτερα κρίσιμη από οικονομικής πλευράς κατάσταση επειδή εξακολουθούν να οφείλουν αρκετά δισεκατομμύρια λιρών Ιταλίας που δαπάνησαν για έργα βελτιώσεως των παραγωγών τα οποία συγχρηματοδοτούνται από την Ευρωπαϊκή Κοινότητα.

Πράγματι, οι ως άνω εκμεταλλεύσεις εντάχθηκαν στο πλαίσιο του Επιχειρησιακού Προγράμματος για την βελτίωση των τυπικών παραγωγών του Νότου και την ανάπτυξη των εναλλακτικών καλλιεργειών, κατ' εκτέλεση του Πολυταμειακού Επιχειρησιακού Προγράμματος «Στόχος 1», που ενέκρινε η Επιτροπή της Ευρωπαϊκής Ένωσης με την απόφαση αριθ. 91 ΙΤ06005 της 29ης Νοεμβρίου 1991, σύμφωνα με τον Κανονισμό ΕΟΚ αριθ. 2052/88 ((ΕΕ L 185 της 15.7.1988, σελ. 9.)). Υπ' αυτό το νομικό πλαίσιο αναφοράς, οι εν λόγω αγροτικές εκμεταλλεύσεις ήταν οι δικαιούχοι της χρηματοδότησης για τις δραστηριότητες που προβλέπονται στο υποπρόγραμμα 1, μέτρο αριθ. 2, όσον αφορά τις παρεμβάσεις για την ποιοτική βελτίωση δια της αναδιάρθρωσης των καλλιεργειών.

Ως αποδέκτης των κονδυλίων και υπεύθυνος για την εκτέλεση του προγράμματος αυτού επελέγη ο Συνεταιρισμός UNIONCOOP, εταίρεια περιορισμένης ευθύνης - Consorzio regionale di promozione Cooperative e Commercializzazione dei Prodotti Agricoli - δυνάμει των υπουργικών διαταγμάτων του Υπουργείου Γεωργίας της Ιταλίας αριθ. 1716 της 29.9.1992 και αριθ. 486 της 7.10.1993. Η UNIONCOOP, κατ' εφαρμογήν των εν λόγω διαταγμάτων, όρισε ως εγγυήτρια εταιρία για τη χρηστή αξιοποίηση του δημοσίου χρήματος το Χρηματοπιστωτικό Ίδρυμα για την Ανάπτυξη των Τοπικών Οικονομιών (FIS.VI. spa).

Μετά την πρώτη εκταμίευση της αρχικής προκαταβολής των κονδυλίων στους δικαιούχους, η UNIONCOOP δεν προέβη σε περαιτέρω πληρωμές προκαταβολών και δεν εξόφλησε τους λογαριασμούς μολονότι υπήρχε πιστοποίηση για την κανονική και έγκαιρη εκτέλεση των έργων τα οποία περατώθηκαν, κατά το μεγαλύτερο μέρος, στο πρώτο εξάμηνο του 1996. Το Υπουργείο αφού ενημερώθηκε γι' αυτό το απίστευτο γεγονός, απηύθυνε τελικά στις 20 Ιανουαρίου 1997 όχληση στην UNIONCOOP προκειμένου να δώσει, εντός τριάντα ημερών, έγκαιρη και εμπεριστατωμένη συνέχεια στα θεμιτά αιτήματα των αγροτικών εκμεταλλεύσεων και, στη συνέχεια, στις 13.6.1997, πραγματοποίησε μια περαιτέρω διαχειριστική και ελεγκτική επαλήθευση προκειμένου να αποφασίσει κατά πόσο θα πρέπει να ικανοποιηθούν οι δικαιούχοι των πιστώσεων. Λόγω αυτής της ιδιόμορφης κατάστασης, οι ενδιαφερόμενες αγροτικές εκμεταλλεύσεις δεν έχουν εδώ και ένα χρόνο καμία βεβαιότητα ως προς το εάν και πότε θα λάβουν τα ποσά που δικαιούνται από τον φορέα εκτέλεσης.

Για τους ανωτέρω λόγους ερωτάται η Επιτροπή:

- Ποιές συγκεκριμένες πρωτοβουλίες αναλαμβάνει ή έχει αναλάβει στο πλαίσιο των ελεγκτικών εξουσιών της για να επαναφέρει στη νομιμότητα τη δράση του φορέα εκτέλεσης;

- Ποιοί είναι οι λόγοι για τους οποίους η Επιτροπή δεν έθεσε ακόμη σε λειτουργία την επιβαλλόμενη από το νόμο διαδικασία αναγκαστικής εκτέλεσης έναντι του εγγυητή (FIS VI. spa), λαμβάνοντας υπόψη την καταφανή αθέτηση των οικονομικών υποχρεώσεων από πλευράς του Συνεταιρισμού UNIONCOOP;

- Τι ποσά χορηγήθηκαν δυνάμει της κοινοτικής χρηματοδότησης στον UNIONCOOP ως φορέα αρμόδιου για την εκτέλεση του προγράμματος, και τι ποσά εκτιμά η Επιτροπή ότι βρίσκονται ακόμη στη διάθεση του Υπουργείου;

Απάντηση του κ. Fischler εξ ονόματος της Επιτροπής (9 Οκτωβρίου 1997)

Η Επιτροπή δεν διαθέτει ειδικές εξουσίες για την επιβολή της διαδικασίας αναγκαστικής εκτέλεσης έναντι του εγγυητή (FIS VI. spa), αλλά γνωρίζει ότι το Υπουργείο Γεωργίας προέβη ήδη στα απαραίτητα διαβήματα ενώπιον των αρμοδίων αρχών (Avvocatura Generale dello Stato), προκειμένου να αποσυμφορήσει την κατάσταση. Πράγματι, η δραστηριότητα της UNIONCOOP, ως οργανισμού αρμοδίου για την εκτέλεση μέρους του Πολυτομεακού Επιχειρησιακού Προγράμματος «Στόχος 1» (1991-93), παρακολουθείται και ελέγχεται από το Υπουργείο Γεωργίας.

Σύμφωνα με πληροφορίες του Υπουργείου Γεωργίας, η UNIONCOOP, βάσει των επενδύσεών της (collaudo) και των εξακριβωμένων δαπανών της, έλαβε από το εν λόγω Υπουργείο, δυνάμει δημοσίου διαγωνισμού, 43,830 δισ. ιταλικές λιρέτες (± 22,75 εκατ. Ecu) ως συνδρομή του δημοσίου, ήτοι 93,8 % επί του συνόλου των δημοσίων συνεισφορών, για το σύνολο των μέτρων που εμπίπτουν στην αρμοδιότητά της. Το απομένον ποσό θα αποδοθεί, δοθείσης ευκαιρίας, ως υπόλοιπο, κατόπιν εξέτασης του αιτήματος οριστικής αποπληρωμής εκ μέρους της Επιτροπής.

Ωστόσο, ως προς το υπό εξέτασιν μέτρο (υποπρόγραμμα 1, μέτρο αριθ. 2, όσον αφορά τις παρεμβάσεις για την ποιοτική βελτίωση δια της αναδιάρθρωσης των καλλιεργειών), πρέπει να επισημανθεί ότι ο UNIONCOOP κατέβαλε μόνο το 43,2 %, ήτοι 6,798 δισ. ιταλικές λιρέτες (± 3,52 εκατ. Ecu), της συνδρομής του δημοσίου στους τελικούς δικαιούχους. Πρέπει, επομένως, να αποδοθούν 8,913 δισ. ιταλικές λιρέτες (± 4,62 εκατ. Ecu), ήτοι 56,8 % επί του συνόλου για το εν λόγω μέτρο.

Η Επιτροπή γνωρίζει την εν λόγω κατάσταση που έχει αρνητική επίδραση στους αγρότες, οι οποίοι εκτέλεσαν τις εργασίες καλή πίστη. Το δημοσιονομικό κλείσιμο του προγράμματος αυτού εκ μέρους της Κοινότητας, για το οποίο το Υπουργείο Γεωργίας υπέβαλε ήδη αίτημα εκκαθάρισης του λογαριασμού, θα επανεξεταστεί στο πλαίσιο καθολικού ελέγχου που θα πραγματοποιήσει η Επιτροπή σχετικά με το εν λόγω ζήτημα. Συνεπώς, κάθε σχετική πρωτοβουλία θα αναλαμβάνεται από την Επιτροπή σε συνεργασία με το Υπουργείο Γεωργίας, προκειμένου να επιτευχθεί η καλύτερη δυνατή διασφάλιση των συμφερόντων των τελικών δικαιούχων.